TIRANË, 14 tetor /ATSH/ Molla është kultura kryesore drufrutore e Korçës, për shkak të kushteve të përshtatshme.
Fermerët e këtij rajoni po shtojnë investimet në zgjerimin e plantacioneve me mollë, madje ka nga ata që kanë marrë toka me qira nga Ministria e Bujqësisë dhe kanë krijuar ferma model të prodhimit intensiv.
Ministrja e Bujqësisë dhe Zhvillimit Rural, Frida Krifca bën të ditur se në qarkun e Korçës llogaritet një prodhim prej afro 120 mijë tonë.
Kultivarët kryesorë që kultivohen në këtë rajon janë, Golden 40%, Starking 35%, Fuji 8%, Granny Smith 7%, Idaret, 4% dhe Gala 4%.
Krifca tha se, "vitet e fundit është përmirësuar ndjeshëm teknologjia e kultivimit, duke kaluar, nga forma gjysmë intensive, në pemëtoret intensive, me trefishim të bimëve për njësi të sipërfaqes".
"Vizitova parcela për të parë nga afër ecurinë e kësaj kulture në sezonin e vjeljes dhe dëgjova problematikat. Duhet të punojmë fort për hapjen e tregjeve të reja ndërkombëtare për këtë kulturë të rëndësishme për ekonominë e fermerëve korçarë", u shpreh ministrja.
Ajo solli në vëmendje rastin e Ferdinatit, i cili ka marrë tokën me qira nga Ministria dhe ka krijuar një fermë model duke përdorur teknologji intensive për rendiment dhe rrjeta antibreshër për ruajtjen e produktit nga breshëri.
Në bazë të nenit 4 të ligjit "Për funksionimin e Agjencisë Telegrafike Shqiptare", ndalohet kopjimi, riprodhimi dhe publikimi i informacionit pa cituar burimin e tij.